《酬务光族侄折梅见寄》
明代·释今堕

草阁冬深拥竹垆，雪边犹忆隐菰芦。行攀玉树寻寒谷，撚断冰须寄病夫。

静对纸屏愁影远，閒凭木榻笑禅枯。长吟丽句松风下，猿鹤消声海月孤。

作者简介：今堕(？--一六五九)，字止言。番禺人。俗姓黎，原名启明，字始生。明桂王永历三年（一六四九），薙染受具，为诃林监院。事见清徐作霖、黄蠡《海云禅藻集》卷二。